SKRIFTLIG FORESPØRGSEL E-2653/99

af Cristiana Muscardini (UEN) til Kommissionen

(12. januar 2000)

Om: Malpensa-sagen

I henhold til et dekret udstedt af den italienske regering for at imødegå beskyldningen om, at dens egne dekreter af 5. juli 1996 og 13. oktober 1997, hvorefter samtlige fly skulle overføres fra Linate til Malpensa, stred mod fællesskabsrettens bestemmelser, skulle Linate beholde 34 % af de europæiske flyankomster og -afgange, indtil der var foretaget en forbedring af tilrejseinfrastrukturerne, og indtil alt arbejde var afsluttet.

Kan Kommissionen, idet vi understreger nødvendigheden af at sikre Linates overlevelse som lufthavn med forbindelse til de 15 medlemsstaters hovedstæder, oplyse, om den har kendskab til de gener, der stadig er tale om for brugerne af Malpensa-lufthavnen, hovedsagelig fordi strukturerne stadig er mangelfulde, fordi pendultoget endnu ikke betjener terminal 2, hvilket tvinger passagererne til selv at slæbe deres bagage og benytte sig af taxaer eller pendulbusser mellem terminal 1 og 2 (en service, der desuden indstilles på et bestemt tidspunkt af dagen), og fordi der endnu ikke står tilstrækkelig mange bagagevogne til rådighed? Hvorledes stiller Kommissionen sig til det forhold, at den italienske regering endnu ikke har fremsendt de oplysninger, som Kommissionen havde anmodet om at få forelagt inden den 15. november?

Svar afgivet på Kommissionens vegne af Loyola de Palacio

(12. april 2000)

Kommissionen har fortsat sin opmærksomhed rettet mod situationen i Malpensa lufthavn, herunder hvad angår tilrejseinfrastrukturen og infrastrukturen i lufthavnen. Dette spørgsmål er nemlig tæt relateret til problemet om foreneligheden mellem Fællesskabets regler og de italienske trafikfordelingsregler for Milanos lufthavnssystem.

Kommissionen har flere gange, i 1998 og 1999, med bistand fra specialiserede konsulenter udført grundige undersøgelser om tilstanden af disse infrastrukturer, især med hensyn til om de er egnede til at klare den trafik, der skal overføres til Malpensa i henhold til ovennævnte regler om fordeling af lufttrafikken. På baggrund af disse oplysninger erklærede Kommissionen i 1998, at en øjeblikkelig anvendelse af de regler, der oprindelig var indført, var uforenelig med Fællesskabsretten(1). De italienske myndigheder tog efterfølgende disse undersøgelsers resultat i betragtning og besluttede at udsætte anvendelsen af reglerne (i oktober 1999 og i december 1999).

Især vedrørende infrastrukturen i lufthavnen besluttede de italienske myndigheder i oktober 1999 i henhold til de specialiserede konsulenters undersøgelse at udføre visse arbejder og forbedringer på en række områder (flere gates, ibrugtagning af et Apron Management Control-system, forbedring af kapaciteten ved bagagekontrol og paskontrol osv.) I modsætning til, hvad det ærede parlamentsmedlem synes at

angive, har de italienske myndigheder forelagt Kommissionen alle de ønskede oplysninger om udførelsen af disse arbejder og forbedringer. Disse oplysninger er i øjeblikket ved at blive gennemgået af Kommissionen.

(1) Kommissionens beslutning af 16. september 1998 om en procedure vedrørende anvendelsen af Rådets forordning (EØF) nr. 2408/92 (sag VII/AMA/11/98 italienske trafikfordelingsregler for Milanos lufthavnssystem, EFT L 337 af 12.12.1998.